તો પછી આજે અચાનક શું થયું? વિભાકર જેવા મહારથીએ મનમાં શું ધાર્યું હશે? ઉત્તરક્રિયાની વિધિ ચાલુ હતી અને એમાં જ એણે ફટાફટ જમવાનો આદેશ આપ્યો. સીધીસાદી રીતે ત્યાં તો એટલું જ કહ્યું કે આપણે એક જગ્યાએ જવાનું છે. કાર સ્ટાર્ટ કર્યા પછી તરત જ સાળાસાહેબના તેવર બદલાઇ ગયા. આટલી સખ્તાઇભરી ધમકી આપવાની હિંમત સાસરા પક્ષમાંથી કોઇએ અગાઉ ક્યારેય નહોતી કરી. ડઘાઇને આંખો પહોળી કરીને એ વિભાકર સામે તાકી રહ્યો.